Fikk tilbake datterens fødselsattest med «Israel» strøket ut
Da familien søkte om pass til sin seks måneder gamle datter, ble farens hjemland strøket ut.  To uker etter at småbarnsfamilien fra London søkte om pass til sitt yngste barn, kom fødselsattesten i retur. Da var papiret revet, og farens hjemland Israel strøket ut. Det har kastet ved på bålet i en stadig voksende debatt om jødehat i Storbritannia. Dette kom frem da Campaign Against Antisemitism la ut et bilde av fødselsattesten og historien på X/Twitter. Familien ble oppfordret til å kontakte organisasjonen for hjelp, som på vegne av dem stilte spørsmål til det britiske innenriksdepartementet som behandlet søknaden. De lurte på hvordan dette kunne skje.  Departementet skal jobbe for å ivareta innbyggernes sikkerhet. Det gjelder spesielt minoriteter. I kommentarfeltet på X tok flere brukere til ordet for å sette spørsmålstegn ved tilliten til myndighetene. For dette er ikke en isolert hendelse.  – Eksplosjon av hat I 2020 ble Jeremy Corbyn suspendert som leder for det britiske arbeiderpartiet. Årsaken var at han feiet bort tilfeller av jødehat innad i partiet som rene overdrivelser.  Og de siste årene er det bare blitt verre, ifølge The Community Security Trust (CST). Den frivillige hjelpeorganisasjonen registrerer all form for hat og diskriminering mot jøder i landet.  – Britiske jøder er sterke og motstandsdyktige, men eksplosjonen av hat rettet mot samfunnet vårt er skammelig, sier Mark Gardner. Han er administrerende direktør i CST. I årsrapporten fra 2023 ble det meldt inn 4103 tilfeller. Det er det høyeste tallet siden 1984.  Dette fikk Chris Philp, statssekretær for politisaker i Storbritannia, til å reagere. Mandag tok han til motmæle mot dem som utsetter jøder for hat, hets og trusler.  – Situasjonen i Midtøsten har ikke, og vil aldri gi noen rett til å trakassere eller ydmyke andre, sa han under en høring i det britiske parlamentet.  Han refererer til fjorårets fiendtlige hendelser som plutselig skjøt i været. To tredjedeler av dem fant sted 7. oktober, eller i tiden etter Hamas’ terrorangrep mot Israel. Philp lover at myndighetene skal ta grep for å gjøre det jødiske samfunnet så trygt som mulig. De blar opp tilsvarende 475 millioner norske kroner for å styrke sikkerheten ved jødiske skoler og synagoger. Borgere som støtter Hamas og andre lignende organisasjoner, vil risikere en fengselsstraff på opptil 14 år.  Ser mer hat og hets Det er ikke bare i Storbritannia situasjonen har endret seg de siste årene.  Likestillings- og diskrimineringsombudet (LDO) har merket seg tendenser som ligner også her i landet. Fagdirektør Mariette Lobo synes det er bekymringsfullt.  – Det meldes fra personer med minoritetsbakgrunn at hets og hat har økt den siste tiden, og det er grunn til å tro at det skyldes situasjonen i Midtøsten.  Hun peker særlig på skolen og sosiale medier som utsatte områder. Elever som sier fra om rasisme og diskriminering opplever å ikke bli tatt på alvor, eller at hendelsene blir bagatellisert av de skoleansatte. LDO mener at løsningen er kunnskap om det flerkulturelle. – Det er ikke alltid man kan løse den konkrete situasjonen, men vi kan bruke enkeltsaker til å synliggjøre og endre rasistiske strukturer i samfunnet. Det er viktig at folk som opplever hat og diskriminering kan fortelle om det som har skjedd, og bli hørt. 
En familie i London opplevde at farens hjemland Israel ble strøket ut fra barnets fødselsattest. Hendelsen er en del av en større debatt om antisemittisme i Storbritannia. Jødefiendtligheten i landet har økt de siste årene, ifølge The Community Security Trust (CST). I 2023 rapporterte de om 4103 tilfelle. Det er det høyeste tallet siden 1984. Britiske myndigheter lover å styrke sikkerheten ved jødiske skoler og synagoger. Også i Norge har Likestillings- og diskrimineringsombudet merket en forverring i holdninger etter Hamas’ terrorangrep 7. oktober. 